Primăria Sectorului 4 nu renunţă la construirea monumentului dedicat victimelor de la Colectiv. Monumentul dorit de fostul edil, Cristian Popescu Piedone, va fi amplasat în Parcul Lumea Copiilor, informează B1 TV. Sunt suspiciuni că Primăria Sectorului 4 nu ar deţine niciun fel de avize pentru aşa ceva. Primarul Sectorului 4, Daniel Băluţă, a refuzat să comenteze subiectul.

”Ne-am trezit că se efectuează lucrări în perimetrul grătarelor într-o zona adiacentă rezervată grătarelor și am întrebat Primaria Sectorului 4 ce lucrări se efectuează acolo de către ADP de sector și ni s-a spus până la urmă că e vorba despre acel monument dedicat victimelor de la Colectiv și am întrebat de avizele respective până la urma am constatat că nu au nici un fel de avize”, a declarat Dan Trifu, vicepreședinte Eco-Civica.

Monumentul dedicat victimelor de la Colectiv va fi construit în Parcul Lumea Copiilor, într-o zona rezervată grătarelor

Ideea unui monument pentru victimele de la Colectiv nu este una nouă. Imediat după ce a ieşit la iveală că a dat aprobarea de funcţionare pentru clubul groazei deşi nu avea avizele în regulă, fostul edil Cristian Popescu Piedone a anunţat că vrea să înceapă construcţia.

Lucrarea ar fi urmat să se numească „Monumentul celor fără de vină" şi ar fi trebuit să aibă gravat numele tuturor celor care şi-au pierdut viaţa în tragedia din 30 octombrie.

Ideea a fost însă contestată vehement de oamenii care au ieşit în stradă la finalul anului trecut. În cele din urmă, Piedone s-a văzut nevoit să renunţe la idee după ce a fost reţinut de procurorii DNA. Acesta şi-a dat demisia de la şefia Primăriei Sectorului 4 şi a anunţat că se retrage din politică.